钦定古今图书集成/历象汇编/乾象典/第030卷 > 朱子全书 > 《天文》
## 钦定古今图书集成/历象汇编/乾象典/第030卷 > 朱子全书 > 《天文》

“月无盈阙”，人看得有盈阙。盖晦日则月与日相叠了，
至初三方渐渐离开去，人在下面侧看见，则其光阙。
至望日则月与日正相对，人在中间正看，则其光方
圆。

问：“月本无光，受日而有光。”季通云：“日在地中，月行天
上。所以光者，以日气从地四旁周围空处迸出，故月
受其光。”先生曰：“若不如此，月何缘受得日光？方合朔
时，日在上，月在下，则月面向天者有光，向地者无光，
故人不见。及至望时，月面向人者有光，向天者无光，
故见其圆满。若至弦时，所谓近一远三，只合有许多
光。”又云：月常有一半光。月似水，日照之，则水面光倒
射壁上，乃月照也。

《历象》之说，谓日光以望。时遥夺月光，故月食。日月交
会，日为月掩则日食。然圣人不言月蚀日，而以“有食”
为文者，阙于所不见。

“日食”是为月所掩，月食是与日争敌。月饶日些子，方
好无食。

日月食皆是阴阳气衰微。庙朝曾下诏书，言“此定数，
不足为灾异”，古人皆不晓历之故。

杨子云云：“月未望则载魄于西，既望则终魄于东，其
溯于日乎？”先生举此问学者是如何？众人引诸家注
语。〈古注解载作始魄作光温公改魄作朏先生云皆非是〉皆不合。久之，乃曰：“只
晓得个‘载’字，便都晓得载者，如‘加载’之‘载’。如《老子》云
‘载营魄’，《左氏》云‘从之载’，正是这个‘载’字。诸家都乱说，
只有古注解云：‘月未望则光始生于西面，以渐东满；
既望则光消亏子西南，以渐东尽’。此两句略通而未
尽。此两句尽在‘其溯于日乎’一句上。盖以日为主，月
之光也；日载之”，光之终也。“日终之载”，犹“加载”之“载。”〈又训
上如今人上光上采色之上〉盖初一二间时，日落于酉，月是时同
在彼。至初八九日落在酉，则月巳在午。至十五日相
对，日落于酉，而月在卯，此未望而载魄于西。盖月在
东，日则在西，日载之光也。及日与月相去愈远，则光
渐消而魄生，少间，月与日相蹉过，日却在东，月却在
西，故光渐至东尽，则魄渐复也。当改古注云：“日加魄
于西面，以渐东满；日复魄于西面，以渐东尽；其载也，
日载之；其终也，日终之，皆系于日。”又说：“秦周之士，贵
贱拘肆，皆系于上之人，犹月之载魄终魄，皆系于日
也。故曰：‘其愬于日乎？其载其终，皆向日也’。”温公云：“当
改‘载魄之魄作朏’”，都是晓。扬子云说不得，故欲如此
改。《老子》所谓“载营魄”，便是如此。“载营魄抱一，能无离
乎？”“一”便是魄，抱便是载，盖以火养水也。魄是水，以火
载之。“营”字恐是“荧”字，光也，古字或通用，不可知。或人
解作经营之营，亦得。次日又云：“昨夜说终魄于东。”“终”
字亦未是。〈昨夜解终作复言光渐消而复其魄也〉盖“终魄”，亦是日光加
魄于东而终之也。〈以上语类〉

问“日月阴阳之精气，向时所问，殊觉草草。所谓‘终古
不易’与‘光景常新’者，其判别如何？非以今日已眣之
光，复为来日将升之光，固可略见大化无息，而不资
千已散之气也。然窃　观之，日月亏食，随所食分数，
则光没而魄存，则是魄常在而光有聚散也。所谓魄
者，在天岂有形质耶？或乃气之所聚，而所谓‘终古不
易’者耶？”曰：“日月之说，沈存中《笔谈》中说得好。日食时
亦非光散，但为物掩耳。若论其实，须以‘终古不易者
为体，但其光气常新耳。然亦非但一日一个，盖顷刻
不停也’。”〈答吕子约女集〉